Մերխեուլ

Մերխեուլ (աբխազերեն` Мархьаул, վրացերեն` მერხეული), գյուղ Աբխազիայի Գուլրիփշի շրջանում, Մաճարա գետի ափին, Գուլրիփշից 18 կմ հյուսիս-արևելք։ Գտնվում է ծովի մակարդակից 80 մ բարձրության վրա։ Մերխեուլով է անցնում Սուխումը Կոդորի կիրճին կապող ռազմական ճանապարհը։

Բնակչություն 

1886 թվականին արված հաշվառումների համաձայն, Մերխեուլում ապրում էր 446 քրիստոնյա և 20 սուննի մուսուլման։ Ըստ սոցիալական շերտավորման, գյուղն ուներ 15 ազնվական, 5 իշխան, 5 քրիստոնյա հոգևորական և 436 հասարակ գյուղացի։

1877 թվականին, Ռուսական կայսրությունը աբխազների նկատմամբ իրականացրել է մուհաջիրության քաղաքականություն և նրանց, որպես մուսուլմանների, աքսորել Օսմանյան կայսրություն։ Նման ճակատագրի են արժանացել նաև Մերխեուլի աբխազները։ 1886 թվականին գյուղում մնացել էր 7 աբխազական ընտանիք` թվով 20 մարդ։ Նրանց փոխարեն, գյուղն սկսեցին բնակեցնել ռուսներով և մեգրելներով։

1989 թվականին, Մերխեուլի գյուղական խորհրդի կազմում բնակվում էր 3939 մարդ։ Ժամանակակից Մերխեուլում բնակվում են հիմնականում հայեր։ 2011 թվականի հաշվառումների համաձայն, գյուղն ուներ 839 բնակիչ, որից 640 (76,3%) - հայեր, 79 (9,4%) - վրացիներ, 72 (8,6%) - աբխազներ, 37 (4,4%) - ռուսներ և այլն։

Բնակիչներն զբաղվում են ծխախոտի, թեյի և եգիպտացորենի մշակությամբ, այգեգործությամբ, անասնապահությամբ, մեղվաբուծությամբ և շերամապահությամբ։ Խորհրդային տարիներին գյուղն ուներ հայ-վրացական միջնակարգ դպրոց, հայկական տարրական դպրոց, գրադարան, ակումբ, հիվանդանոց և կենցաղսպասարկման կոմբինատ։

Հայերը եկել են Տրապիզոնի և Օրդուի շրջակա գյուղերից` 1897 թվականին։

Հայտնի մարդիկ 
 Լավրենտի Բերիա - ԽՍՀՄ պետական գործիչ
 Միխայիլ Լակերբայ - աբխազ գրող
 Խասան Խարազիա - խորհրդային զորահրամանատար

Ծանոթագրություններ 

Աբխազիայի գյուղեր
Աբխազիայի հայաբնակ գյուղեր